MNENJE KOMISIJE

z dne 30.11.2011

o neodvisnem strokovnem vrednotenju EIT

Ozadje

1. Na podlagi Uredbe (ES) št. 294/2008 Evropskega parlamenta in Sveta[1](v nadaljnjem besedilu: Uredba) je bil dne 11. marca 2008 ustanovljen Evropski inštitut za inovacije in tehnologijo (v nadaljnjem besedilu: EIT).

2. V skladu s členom 16(2) Uredbe o EIT Komisija predvidi vrednotenje EIT. To temelji na neodvisnem zunanjem vrednotenju in preverja, kako EIT izpolnjuje svoje naloge.

3. Zunanje vrednotenje EIT je opravil ECORYS in ga zaključil 31. maja 2011.

4. V skladu s členom 16(3) Uredbe o EIT Komisija rezultate vrednotenja skupaj s svojim mnenjem in, kjer je to potrebno, vse predloge za spremembo te uredbe posreduje Evropskemu parlamentu, Svetu, Evropskemu ekonomsko-socialnemu odboru in Odboru regij.

Opombe

5. Komisija priznava rezultate neodvisnega strokovnega vrednotenja EIT.

6. Komisija podpira naslednja priporočila neodvisnega strokovnega vrednotenja in od EIT zahteva, da jih uresniči:

7. EIT mora nadaljevati v sedanji obliki tudi v naslednjem večletnem finančnem okviru. Njegov pristop je pokazal dober potencial. EIT se mora postopoma širiti in se še naprej osredotočati na krepitev obstoječih centrov odličnosti;

8. zaradi izbire in imenovanja prihodnjih skupnosti znanja in inovacij (SZI) mora EIT zagotoviti jasne in dosledne usmeritve o pričakovanjih ter obveznostih in odgovornostih prihodnjih SZI. Pred objavo razpisa za izbiro in imenovanje novih SZI mora EIT javno objaviti široke interesne teme, da konzorcijem omogoči, da razvijejo načrte in jim zagotovi dovolj časa, da pripravijo predloge;

9. EIT se mora v obdobju 2011–2014 osredotočati zlasti na konsolidacijo in doseganje rezultatov. Vzpostaviti mora učinkovite postopke, razvite z obstoječimi SZI z uporabo vzajemnega učenja. EIT mora v sodelovanju z Evropsko komisijo in obstoječimi SZI še naprej razvijati še bolj poenostavljene postopke za delovanje EIT v okviru okvirnega programa za raziskave in inovacije Obzorje 2020;

10. EIT mora vzpostaviti učinkovite postopke spremljanja v povezavi s SZI in v sodelovanju z Evropsko komisijo. To mora vključevati merjenje uspešnosti EIT v primerjavi z zastavljenimi cilji. Poudarek mora biti namenjen vzpostavitvi pristopa, ki temelji na rezultatih. Takojšnja prednostna naloga je, da se rezultati takega postopka spremljanja uporabijo za oceno uspešnosti posameznih SZI in EIT na splošno;

11. EIT mora sprejeti kulturo odprtosti in zunanjega angažiranja, s katero lahko razvija in izmenjuje praktične izkušnje. Truditi se mora sodelovati z zunanjimi strokovnjaki pri razvijanju novih modelov podjetništva, izobraževanja in inovacij, aktivno sodelovati z drugimi pobudami s podobnimi cilji ter premisliti o tem, kako njegove dejavnosti lahko pomagajo pri krepitvi zmogljivosti v celotni EU;

12. EIT se mora razlikovati, vendar si mora prizadevati tudi za spodbujanje sinergij z drugimi pobudami in programi Evropske unije na področju izobraževanja, raziskav in inovacij. Vključitev EIT v okvirni program za raziskave in inovacije Obzorje 2020 bo pomagala vzpostaviti tesnejše vezi z drugimi pobudami EU za raziskovanje in inovacije, ki si prizadevajo za spodbujanje skupnih programov;

13. EIT mora objaviti pretekle izkušnje iz uporabe razpoložljivih odstopanj od finančnih pravil in predpisov, ki urejajo njegovo delovanje. To mora temeljiti na izkušnjah, pridobljenih pri prvih SZI, in si mora prizadevati za uravnoteženost med željo po prilagodljivosti in poenostavljenem pristopu ter potrebo po odgovornosti za javna sredstva. To mora prispevati k prihodnjemu razvoju okvirnega programa za raziskave in inovacije Obzorje 2020;

14. EIT mora pregledati svojo komunikacijsko strategijo in razvoj znamke EIT. Bolj proaktivno mora pristopiti k razvoju znamke in jasno opredeliti vrednote, ki jih želi spodbujati;

15. EIT mora pregledati število zaposlenih, načrt virov in notranje postopke upravljanja glede na izbran strateški model za institucijo. Povečanje števila zaposlenih mora biti postopno in povezano s povečanjem števila nalog EIT;

16. EIT mora še naprej razvijati svojo strateško vlogo. Osredotočati se mora na to, kako je mogoče izkušnje, pridobljene pri delovanju SZI, uporabiti za krepitev zmogljivosti za inovacije v državah članicah celotne EU. Ta dejavnost ne zahteva veliko sredstev, vendar mora dopolnjevati delo SZI.

V Bruslju, 30.11.2011

Za Komisijo

Androulla Vassiliou

Članica Komisije

[1] UL L 97, 9.4.2008, str. 1.